Kijevben nem engedik be az iskolákba a szülőket oltási igazolás vagy negatív vírusteszt nélkül
Jelenleg még Ukrajna egésze a legenyhébb szintű, zöld besorolásban van.
Az ukrán fővárosban nem engedik be az iskolákba a szülőket koronavírus elleni oltás igazolása vagy 72 óránál nem régebbi negatív vírusteszt nélkül – hozta nyilvánosságra az UNIAN hírügynökség a kijevi városvezetés hivatalos weboldalán megjelent közleményre hivatkozva.
Mikola Povoroznik, a kijevi polgármester, Vitalij Klicsko első helyettese közölte azt is, hogy a szülői értekezleteket online fogják tartani. Továbbá ha Kijev a járványhelyzet szerinti „sárga” vagy „narancs” besorolásba kerül, akkor távoktatásra kell áttérni azokban a tanintézetekben, amelyekben a pedagógusok több mint húsz százalékának nincs meg a teljes védettsége, azaz nem vette fel a védőoltás mindkét adagját.
Povoroznik bejelentette: ha a fővárost a legsúlyosabb, azaz a „vörös” kategóriába sorolják át, akkor csakis az alsó tagozatosok, vagyis az 1-4. osztályba járók és a vizsgázók látogathatják az oktatási intézményt, és ők is csak akkor, ha a tanári kar legalább nyolcvan százaléka be van oltva.
Jelenleg még Ukrajna egésze a legenyhébb szintű, „zöld” besorolásban van.
Közben Ruszlan Marcinkiv, a nyugat-ukrajnai Ivano-Frankivszk város polgármestere elbocsátással fenyegette meg a városi tanács azon dolgozóit, akik nem veszik fel a védőoltást. Facebook-bejegyzésében a politikus hangsúlyozta, hogy a hivatalnokoknak példát kell mutatniuk az embereknek. Két hetet adott a tanács dolgozóinak, hogy beoltassák magukat, ez alól csak azok lehetnek kivételek, akiknek orvosilag ellenjavallt a koronavírus elleni oltás felvétele.
Az ukrán gazdasági minisztérium még hétfőn ismételten megerősítette: Ukrajnában az oltás felvétele önkéntes, azaz a munkaadóknak nincs jogalapjuk arra, hogy rákényszerítsék munkavállalóikat a koronavírus elleni oltás felvételére, nem bocsáthatják el őket állásukból és más formában sem büntethetik őket ezért.
Az egészségügyi tárca legfrissebb adatai szerint az oltási kampány februári kezdete óta 5 413 772-en kapták meg valamely védőoltás első, 3 825 401-en a második dózisát is a mintegy 42 millió lakosú Ukrajnában. Kedden 157 049 embert oltottak be az országban.
#Kijev #koronavírus #ukrajna